Naitampok ditoy ti techno-demo ti Monsanto-Seminis, maysa kadagiti kompania a makaited ti kabaruanan a klase ti nadumaduma a bukel. Ti mais, tarong, sili ken sandia a kangrunaan nga imulmula dagiti mannalon ditoy a deppaar a mangbalanse ti suplay ken pagkasapulan iti merkado iti naipanawen a panagmulada ti kangrunaan a napagsasaritaan.
Indauluan ti DA-LGU Cabugao dagiti mannalon a nangibayog ti programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken Municipal Agriculturist Zenaida S. Andrada babaen ti agtultuloy a panagmula ti cash crops a nayon a maimula ken makatulong pay iti matgedan ni mannalon.
Kalpasan ti panagpasiarda iti nakaraamidan ti demo-farm, naangay ti programa ken panaglektiur dagiti Technician ti Monsanto-Seminis kasta metten a nagtestimonio da Mr. Eddy Sevilleja ken Mr. Solmerin a dadaulo ti panagmulaan iti dua a barangays. Imbinsabinsada ti padasda ken balligida tapno adaptaren met dagiti mannalon a nagatendar.
Kanaig daytoy, trinatar ni MAFC Chairman Rogelio Barlolong ti napateg nga akem ni mannalon a mangitag-ay ti napintas a kasasaad ti pamilia ken komunidad babaen iti panagmulmula. Innayonna a napintas nga addang ti panagpadas ti pangrugian a kabaruanan a bin-i nga ipromot ti Monsanto-Seminis. Dinakamatna pay ti pateg ti maaddaan ti makinaria a makatulong iti panagisaganaan ti pagmulaan ket gundawayan koma dagiti asosasion ti mannalon iti “Farm Mechanization Program” ti DA.
Binagi met ni Farmers Federated President Elmer G. Bromeo ti nangipaganetget ti agtultuloy a tanipkel ti mannalon a mangprobitsar kadagiti programa ti nadumaduma nga Ahensia babaen ti pannarabay ti Gobierno Munisipal nga idauluan ni Mayor Ediboy.
Pannakaasikaso ti organisasion ti mannalon ken panagsaganada iti pannakipasetda iti umadani a Piesta ti ili ti Cabugao ken dagiti aktibidades a maaramid iti kaaldawanda a mannalon, ti inlawlawag ni Mrs. Joenah G. Sevilleja, Municipal Technologist.
Naragsak a nagsisina dagiti mannalon/bisitas kalpasan a sinangoda ti naisagana a pangngaldaw. (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn